Sinkgat in George sluk motor inDie Toyota Fortuner het omtrent heeltemal onder die water in die gat verdwyn (Foto: Verskaf) ŉ Pa en seun kon net-net ontsnap voor hul Toyota Fortuner Saterdagoggend onder die water in ŉ sinkgat in George verdwyn het. Die kar het byna heeltemal in die gat verdwyn. Die pad het glo onder die voertuig meegegee weens ŉ ondergrondse pypleiding wat gebars het. Kapt. Malcolm Pojie, woordvoerder van die polisie, sê die voorval het omstreeks 10:15 in Heriotrylaan in die Genevafontein-woonbuurt plaasgevind. Die polisie is na die toneel ontbied om die gebied af te sper en die toneel te bestuur. “Die pa en seun het na bewering in hul Toyota Fortuner gery toe die pad onder hulle meegegee het. Albei kon daarin slaag om betyds te ontsnap, oomblikke voordat die motor onder die water in die gat weggesink het,” sê Pojie. Die pad het meegegee weens ‘n ondergrondse pyp wat gebars het (Foto: Verskaf) “Geen strafregtelike ondersoek word gedoen nie.” Die bestuurder van die motor het aan Maroela Media gesê dat hy moontlike regstappe teen die munisipaliteit oorweeg en verkies om later kommentaar oor die voorval te lewer. Werkers besig met herstelwerk aan die pyp (Foto: George-municipality, Facebook) Na afloop van die voorval het die George-munisipaliteit ŉ verklaring uitgereik waarin hy die voorval bevestig. Volgens die munisipaliteit het die pad ineengestort nadat ŉ ondergrondse waterpyp in Genevafontein gebars het. Hy het inwoners gewaarsku om weg te bly van dié straat omdat dit onveilig is. Die pad is vir die publiek gesluit en vir die res van die naweek deur verkeersbeamptes gemonitor. Herstelwerk aan die pyp het Saterdag begin en is Sondagaand weens swaar reën vertraag. Die munisipaliteit het aanvanklik gesê dat herstelwerk teen Sondagmiddag voltooi sou wees. Luidens die verklaring het die gebarste pyp die waterdruk in die oostelike woongebiede beïnvloed en inwoners moet water spaarsamig gebruik. Dié pypleiding bedien die stad se grootste watersuiweringsnetwerk, wat beteken dat daar op die oomblik nie water na die netwerk se reservoirs gepomp kan word nie.